Vrícko

Vrícko je obec na Slovensku v okrese Martin.

Polohopis 
Obec tvoria dve časti: samotné Vrícko a Predvrícko. Nachádza sa v Lúčanskej Malej Fatre 9 km na západ od Kláštora pod Znievom. Tečie cez ňu vodný tok Vríca.

Dejiny 
Obec vznikla na konci 14. storočia. Prvá písomná zmienka pochádza z roku 1594. Najskôr ju vlastnili Jezuiti sídliaci v Kláštore pod Znievom.
Vrícko ako súčasť Hauerlandu bolo osídlené zväčša nemeckým obyvateľstvom, ktoré bolo po druhej svetovej vojne odsunuté.
Nemecké obyvateľstvo nazývalo vtedy obec Vrícko: Munichwiese (Mníchova Lúka).

Názov 
Názov Vrícko vraj dostala obec podľa tvaru výbežku chotára - vreca.

Vývin názvu obce 

 1773 – Vriczka, Vriszka, Minich-Wiesen, Wriczko
 1786 – Wriczka, Münichwiesen
 1808 – Vriczko, Münichwiesen, Wřícko
 1863 – Wricko
 1873 – 1907 Vrickó
 1913 – Turócremete
 1920 – Vrícko

Kultúra a zaujímavosti

Pamiatky 
 Rímskokatolícky kostol sv. Bartolomeja, jednoloďová pôvodne renesančná stavba s pravouhlym ukončením presbytéria a vežou tvoriacou súčasť jej hmoty pravdepodobne zo 17. storočia. Kostol bol upravený v rokoch 1787-1788, došlo k rozšíreniu lodi a novému zaklenutiu českou plackou. V interiéri sa nachádza empora a hlavný oltár sv. Bartolomeja v štýle luiséz z obdobia prestavby kostola. Obraz svätca na oltári je údajne dielom Jozefa Murgaša, ktorý tu pôsobil ako kaplán. 
 Zvonica, jednoduchá murovaná stavba na pôdoryse štvorca z roku 1787. Nachádza sa v areáli kostola. Stavba má hladké fasády, polkruhovo ukončené rezonančné otvory, ukončená je sedlovou strechou. Nachádzajú sa tu dva zvony, z roku 1847 a 1920. 
 Súbor ľudovej architektúry, najmä jednopodlažných trojpriestorových zrubových domov so sedlovou strechou a podlomenicou z 19. storočia.

Obyvateľstvo 

Výrazný pokles počtu obyvateľov nastal po druhej svetovej vojne. Povojnová kolektívna vina zapríčinila, že v tých rokoch musela väčšina (spomínaných je až 90%) karpatských Nemcov opustiť svoje domovy a boli odsunutí zo Slovenska. Presídleniu sa nevyhli ani obyvatelia Vrícka, v ktorom Nemci do vojny tvorili 93% populácie (údaj zo sčítania v roku 1930).

Občianska vybavenosť 
Takmer na konci obce sa nachádza kláštor Milosrdných sestier sv. Vincenta de Paul - Satmárky. 
V obci sídli aj Charitný dom a kongregácia komunity Rodina Nepoškvrnenej.
Vrícko sa nachádza v prostredí človekom málo dotknutej prírody. Okolie je vhodné na letnú turistiku. V blízkosti je množstvo hôr, Kľacký vodopád vysoký 30 m a malá jaskyňa.

Doprava 
Vrícko je prístupné autom z Kláštora pod Znievom alebo od Prievidze, či Rajca cez Kľačno a Vrícke sedlo.
Autobus do obce premáva na trasách Martin - Kláštor pod Znievom - Vrícko a Turčianske Teplice - Kláštor pod Znievom - Vrícko.

Najbližšie železničné spojenie je v Kláštore pod Znievom.

Cez obec prechádza žltá cyklotrasa z Predvrícka, kde sa napája na zelenú cyklisticku trasu, ktorá smeruje z Turčianskych Teplíc do Kláštora pod Znievom.

Osobnosti obce

Pôsobili tu 

 Jozef Murgaš (* 1864 – † 1929), rímskokatolícky kňaz, maliar, vynálezca, priekopník bezdrôtovej telekomunikácie. 
 Július Bresztyensky (Bresztyenszky) (* 1867  – † 1911), rímskokatolícky kňaz rodák z Nemeckého Pravna, pôsobil tu v rokoch 1899-1911, tu je aj pochovaný 
 Vincent Šinkovitš (Šinkovič), (Šimkovič) (* 1899  – † 1962), rímskokatolícky kňaz rodák z Nitry, tu je aj pochovaný
 Josef Steinhübl, (* 1902 – † 1984), rímskokatolícky kňaz rodák z Nemeckého Pravna, vo Vrícku pôsobil v rokoch 1932-1935 mimo pastorácie od 1945 -1955 pre väznenie, v roku 1955 vysídlený do Nemecka, inkorporovaný do würtemberskej diecézy Rottenburg-Stuttgart ako pracovníka Caritasu, 1956 farárom stuttgartskej fary u sv. Fidelisa, v roku 1969  odišiel na odpočinok, jeho spomienky vyšli tlačou Mein Leben (Môj život),Stuttgart 1973, zomrel v Štuttgarte, kde je aj pochovaný 
 Andrej Damko (* 1912 – † 1981), rímskokatolícky kňaz rodák z Nemeckého Pravna, od roku 1940 bol správcom farnosti vo Vrícku, kde pôsobil do evakuácie 1945. Po návrate na Slovensko bol internovaný v tábore v Petržalke, odkiaľ bol vysídlený do Nemecka. Posledných 23 rokov bol farárom v Möhringene - Stuttgart v Nemecku, kde i zomrel.

Farnosť 
V dávnej minulosti patrila ako filiálka ku farnosti Kláštor pod Znievom. Roku 1787 bola tu zriadená miestna kapl. stanica ( v rokoch 1790-1791 a 1797 a 1883 a 1945 spravovalo sa z Kláštora pod Znievom). V roku 1798 tu bol poslaný farár na príkaz cisára a roku 1806 bola tu zriadena farnosť. V súčasnosti je opäť filiálkou Kláštora pod Znievom od roku 1971.

Referencie

Iné projekty

Externé odkazy 
 Oficiálna stránka obce
 Komunita sestier vo Vrícku 
 Kláštor Matky Alfonzy Márie vo Vrícko 

 
Obce okresu Martin